Når danske efterretningstjenester samarbejder med andre landes tjenester, sker det i overensstemmelse med dansk lov. Det understreger forsvarsminister Nikolai Wammen, der ikke vil udtale sig om, hvorvidt FE samarbejder med NSA om adgang til fiberkabler i Danmark.

»Jeg kan ikke kommentere på spørgsmålet om Forsvarets Efterretningstjenestes eventuelle konkrete aktiviteter. Det tror jeg, alle vil kunne forstå. Helt generelt kan jeg sige, at FE samarbejder med andre landes efterretningstjenester, og det gør man for at beskytte Danmark og danskerne bedst muligt. Vi er et land, der er mål for terrorister og også fra andre, som ikke har en positiv dagsorden, når det gælder kongeriget. Derfor er det i Danmarks klare interesse, at vores efterretningstjeneste samarbejder med andre landes efterretningstjenester, men det er selvfølgelig vigtigt at understrege, at det skal ske inden for dansk lov, og det gør det også.«

- Så du vil altså ikke benægte, at FE tapper data fra fiberkabler i Danmark i samarbejde med NSA?

»Jeg går ikke ind og kommenterer på spørgsmålet om FE's eventuelle konkrete aktiviteter og samarbejder. Det gør jeg ikke af principielle grunde, og det gælder også, når der har været spørgsmål om andre eventuelle samarbejder. Så det vil jeg ikke gå ind i en diskussion af.«

- Hvad får Danmark ud af at assistere NSA med at foretage den her form for overvågning?

»Bare så der ikke er nogen misforståelser: Danske efterretningstjenester samarbejder naturligvis med andre landes efterretningstjenester, men det er vigtigt at sige, at det samarbejde sker på en måde, så de danske efterretningstjenester overholder dansk lov. Når vi har de samarbejder med andre landes efterretningstjenester, så skyldes det, at Danmark er et lille land, som ikke har ressourcer og muligheder for at indhente alle de oplysninger, som er væsentlige for Danmarks sikkerhed og også for danskernes tryghed. Og i det lys er det fornuftigt, at man samarbejder med andre landes efterretningstjenester.«

- Hvad gør man for at sikre, at man ikke i forbindelse med det her samarbejde udleverer dansk data?

»Vi er opmærksomme på fra danske efterretningstjenesters side, at når man samarbejder med andre efterretningstjenester, så må man ikke bede udenlandske efterretningstjenester om at udføre ting ift. danske borgere, som man ikke selv må gøre. For så vidt angår FE, så er det jo en udenrigsefterretningstjeneste, og den retter sin virksomhed mod andre lande og ikke mod Danmark.«

- Men ser man på loven, så har FE jo lov til at dele eksempelvis rådata med andre landes tjenester uden at kigge på den. Der ved de jo ikke, om der er danskere iblandt?

»Jeg vil ikke gå ind i en konkret diskussion om de samarbejder, som FE har med andre landes efterretningstjenester. Jeg vil bare sige, at det er klart, at når FE samarbejder med andre landes efteretningstjenester så skal det ske med respekt for dansk lov. Og det er det, som er udgangspunktet for FE og også for PET.«

- Hvis I nu ikke vil gå mere i detaljer, risikerer danskere så ikke at stå tilbage med en stor usikkerhed om, hvorvidt deres data ender hos fremmede tjenester?

»Det er vigtigt at understrege, at når FE samarbejder med andre tjenester, så sker det med respekt for dansk lov. Og der er iøvrigt også kontrol af efterretningstjenesternes arbejde. Vi har netop styrket kontrollen, sådan at det bliver fulgt, at de danske efterretningstjenester overholder de spilleregler, der gælder, og det er vigtigt for mig, for vi lever i et retssamfund og et demokrati, og derfor skal efterretningstjenesterne naturligvis overholde de spilleregler vi har som samfund, og der er så også kontrol af, at det sker.«

- Mener du, at det er helt inden for FE-loven at have et samarbejde om at tappe data fra fiberkabler i Danmark?

»Det er helt fair at du på mange forskellige måder forsøger at få mig til at kommentere på et samarbejde, som du mener at have kendskab til, men jeg må bare sige, som jeg også sagde, da vi startede den her samtale, at jeg kan ikke kommentere på spørgsmål om FE's eventuelle konkrete aktiviteter og samarbejder. Det tror jeg, at alle kan forstå. Men når FE samarbejder med andre landes tjenester, så skal det ske med respekt for dansk lovgivning.«

- Noget der har været diskuteret meget er, at når de forskellige landes efterretningstjenester kan udveksle oplysninger med hinanden. Ved f. eks., at Danmark samarbejder med NSA om den her slags programmer, så bidrager man, selvom man ikke målretter det mod Danmark, til at NSA kan få data fra andre landes borgere. Det samme kan så ske i Tyskland, hvor NSA f.eks. helt frit kan søge efter danskere. Det her med, at tjenesterne samarbejder med NSA på den her måde, er det ikke et problem at medvirke til det?

»Jeg vil ikke gå ind i spekulationer i forhold til den diskussion. Det vigtige for mig er, at når de danske efterretningstjenester samarbejder med andre landes efterretningstjenester, så sker det med respekt for dansk lov og de regler, vi har i Danmark. Det er det, som er helt afgørende, når vi ser på efterretningstjenesternes virksomhed. Så er jeg selvfølgelig bekendt med, at der er mange avishistorier og mange diskussioner, men jeg ser ikke noget grundlag for at gå ind i det.«